24.3.2022
EL
Επίσημη Εφημερίδα της Ευρωπαϊκής Ένωσης
C 132/77 Τετάρτη 6 Οκτωβρίου 2021
33.
ενθαρρύνει την κυβέρνηση Biden να υλοποιήσει γρήγορα τα εξαγγελθέντα σχέδιά της για το κλείσιμο της εγκατάστασης κράτησης στο Γκουαντάναμο· εκφράζει τη λύπη του για το γεγονός ότι, σχεδόν 20 έτη μετά τη δημιουργία της εγκατάστασης, 40 κρατούμενοι παραμένουν υπό κράτηση, συμπεριλαμβανομένων πέντε που έλαβαν άδεια απόλυσης υπό την κυβέρνηση Ομπάμα· καλεί την ΕΕ και τα κράτη μέλη της να προσφέρουν τη βοήθειά τους για τη διευκόλυνση της διαδικασίας· 34. ενθαρρύνει τις ΗΠΑ να εγγυηθούν δίκαιη και ανοικτή πρόσβαση σε βασικές υπηρεσίες όπως το σύστημα υγειονομικής περίθαλψης και τα συστήματα κοινωνικής προστασίας για μεγαλύτερο ποσοστό του πληθυσμού· ενθαρρύνει τη νεοδιορισθείσα κυβέρνηση Biden να αναλάβει συγκεκριμένες ενέργειες για τη ρύθμιση της κατοχής όπλων μεταξύ των πολιτών των ΗΠΑ· 35. τονίζει ότι η διατλαντική κοινότητα βρίσκεται αντιμέτωπη με ένα ευρύ φάσμα πρωτοφανών κοινών προκλήσεων, από την καταπολέμηση της τρομοκρατίας έως τις υβριδικές απειλές, την κλιματική αλλαγή, την παραπληροφόρηση, τις επιθέσεις στον κυβερνοχώρο, τις αναδυόμενες και ανατρεπτικές τεχνολογίες (EDTs) και, τέλος, τη μεταβαλλόμενη παγκόσμια ισορροπία ισχύος με όλες τις απειλές κατά της βασισμένης σε κανόνες διεθνούς έννομης τάξης που αυτή συνεπάγεται·
Ενισχυμένη συνεργασία στον τομέα του διεθνούς εμπορίου και των επενδύσεων 36. τονίζει την ανάγκη συνεργασίας με τις ΗΠΑ, με βάση τη θετική δυναμική που έχει αναπτυχθεί, για την ενίσχυση του πολυμερούς εμπορικού συστήματος και τη μεταρρύθμιση του Παγκόσμιου Οργανισμού Εμπορίου· χαιρετίζει το αποτέλεσμα της συνόδου κορυφής ΕΕ-ΗΠΑ της 15ης Ιουνίου 2021 με τίτλο «Προς μια ανανεωμένη διατλαντική εταιρική σχέση» ως ένδειξη μιας ανανεωμένης και εποικοδομητικής δέσμευσης· επικροτεί τη συμφωνία σχετικά με ένα συνεργατικό πλαίσιο για τα μεγάλα πολιτικά αεροσκάφη· σημειώνει το γεγονός ότι η δήλωση της συνόδου κορυφής ΕΕ-ΗΠΑ αναγνωρίζει πως η επιβολή δασμών από τις ΗΠΑ στις εισαγωγές από την ΕΕ στο πλαίσιο του «US Section 232» έχει προκαλέσει εντάσεις στη διατλαντική σχέση και χαιρετίζει τη ρητή δέσμευση, στην ίδια δήλωση, για επίλυση των υφιστάμενων διαφορών όσον αφορά την πλεονάζουσα παραγωγική ικανότητα χάλυβα και αλουμινίου πριν από το τέλος του έτους· θεωρεί ουσιώδη τη δημιουργία διαφόρων πλατφορμών για μόνιμη συζήτηση, όπως το Συμβούλιο Εμπορίου & Τεχνολογίας και ο Κοινός Διάλογος ΕΕ-ΗΠΑ για την πολιτική ανταγωνισμού στον τομέα της τεχνολογίας, δεδομένου ότι θα διευκολύνουν περαιτέρω το διατλαντικό εμπόριο, και ζητεί από την Επιτροπή να συγκροτήσει μια αποτελεσματική και χωρίς αποκλεισμούς δομή από την πλευρά της ΕΕ για το Συμβούλιο Εμπορίου & Τεχνολογίας το συντομότερο δυνατόν· επικροτεί τη σύσταση κοινής ειδικής ομάδας ΕΕ-ΗΠΑ όσον αφορά την αλυσίδα παραγωγής και εφοδιασμού για την αντιμετώπιση της νόσου COVID· 37. τονίζει ότι το Συμβούλιο Εμπορίου και Τεχνολογίας εντάσσεται στο θετικό διατλαντικό θεματολόγιο για το εμπόριο, με απώτερο στόχο του να εμφυσήσει δημοκρατικές αξίες και δεοντολογικές αρχές στις νέες τεχνολογίες, προκειμένου να καταστεί μια διαφανής θεσμική δομή και να ηγηθεί του παγκόσμιου ψηφιακού μετασχηματισμού· χαιρετίζει, στο πλαίσιο αυτό, το γεγονός ότι η εναρκτήρια συνεδρίαση πραγματοποιήθηκε όπως είχε προγραμματιστεί παρά τις εντάσεις, οι οποίες πρέπει να συζητηθούν με ανοικτό και ειλικρινή τρόπο· επισημαίνει ότι θα ήταν δυνατόν να επιτευχθούν ορισμένα γρήγορα οφέλη που θα μπορούσαν να ενισχύσουν το διμερές εμπόριο και, ως εκ τούτου, παροτρύνει και τις δύο πλευρές να επικεντρωθούν σε συγκεκριμένα απτά αποτελέσματα· χαιρετίζει, στο πλαίσιο αυτό, τα αποτελέσματα της πρώτης συνεδρίασης του Συμβουλίου Εμπορίου και Τεχνολογίας, που πραγματοποιήθηκε στις 29 Σεπτεμβρίου 2021 στο Πίτσμπουργκ, και στο πλαίσιο της οποίας εγκρίθηκαν συγκεκριμένα θέματα για καθεμία από τις δέκα ομάδες εργασίας· υποστηρίζει, μεταξύ των δεσμεύσεων, τη δέσμευση για συνεργασία για την αποφυγή νέων και περιττών φραγμών στο εμπόριο νέων και αναδυόμενων τεχνολογιών, για τον έλεγχο των επενδύσεων και για την εξαγωγή αγαθών διπλής χρήσης, καθώς και τη δέσμευση για βελτίωση της αποτελεσματικότητας των πολιτικών που αφορούν πολιτικές και πρακτικές που δεν βασίζονται στην αγορά και στρεβλώνουν το εμπόριο· εκφράζει την ικανοποίησή του για τον προσδιορισμό συγκεκριμένων θεμάτων, όπως η αντιμετώπιση των προκλήσεων που θέτουν οι οικονομίες που δεν στηρίζονται στην αγορά και η συνεργασία για τα εργασιακά δικαιώματα και τις σχετικές με το εμπόριο πολιτικές για το κλίμα, στο πλαίσιο της ομάδας εργασίας για τις παγκόσμιες εμπορικές προκλήσεις· υπογραμμίζει τη σημασία της συνεργασίας για τον καθορισμό διεθνών προτύπων στον τομέα της τεχνολογίας· ζητεί τη σύσταση υποεπιτροπής για το εμπόριο και την τεχνολογία στο πλαίσιο του διατλαντικού νομοθετικού διαλόγου, η οποία θα συμπληρώνει τα εκτελεστικά καθήκοντα του Συμβουλίου Εμπορίου και Τεχνολογίας και θα ασκεί δημοκρατικό έλεγχο σε αυτό· τονίζει ότι το Συμβούλιο Εμπορίου και Τεχνολογίας δεν αποτελεί φόρουμ για τη διαπραγμάτευση εμπορικής συμφωνίας ΕΕ-ΗΠΑ, με την επιφύλαξη μελλοντικών σχετικών πρωτοβουλιών· 38.
υπογραμμίζει ότι η Ευρωπαϊκή Ένωση και οι Ηνωμένες Πολιτείες έχουν την πιο ολοκληρωμένη οικονομική σχέση στον κόσμο, η οποία είναι επίσης η μεγαλύτερη και βαθύτερη διμερής εμπορική και επενδυτική σχέση, καθώς οι εμπορευματικές συναλλαγές και οι συναλλαγές στον τομέα των υπηρεσιών υπερβαίνουν το 1 τρισεκατομμύριο EUR ετησίως· υπενθυμίζει ότι οι οικονομίες της ΕΕ και των ΗΠΑ από κοινού αντιπροσωπεύουν πάνω από το 40 % του παγκόσμιου ΑΕγχΠ και σχεδόν το ένα τρίτο των παγκόσμιων εμπορικών ροών· 39.
τονίζει ότι είναι σημαντικό να αναζωογονηθούν οι διατλαντικές εμπορικές μας σχέσεις ως ιστορικών συμμάχων και εμπορικών εταίρων, ιδίως δεδομένης της τρέχουσας κρίσης COVID-19, με στόχο την προώθηση της πολυμερούς προσέγγισης, την προαγωγή ενός ανοικτού εμπορικού συστήματος που βασίζεται σε κανόνες και την εξεύρεση κοινών λύσεων σε πιεστικές παγκόσμιες προκλήσεις, συμπεριλαμβανομένης της παγκόσμιας υγείας·